钦定古今图书集成/明伦汇编/闺媛典/第027卷 > 皇清 > 张国祥妻王氏
## 钦定古今图书集成/明伦汇编/闺媛典/第027卷 > 皇清 > 张国祥妻王氏

按《金谿县志》：“王氏，连桥文学张国祥妻。性慈慧简穆，幼通诗史，默识不忘，无疾言，无遽容，与人温温，不见其喜愠之色。年十六，归国祥。祥游学无虚日，氏躬织纴以佐家食。继姑窦氏卧病数岁，亲尝药食，不解衣带者三阅月。夫没，内勤节约，外娴礼教，族里妇奉为标式。其有反唇相稽者，氏以一二语晓之，即敛衽谢。”虽极暴悍者，闻母至，亦自敛退。子甫数岁，氏亲课之，至夜分不辍。时自外馆来，必问所业。顺治戊戌子捷南宫，随受樵，邑令不欲行，氏勉之曰：“及吾之健，犹可尽力。”既而时事抢攘，催科峻急，母辄戒之曰：“儿忘吾昔日之言耶？何汲汲若是也？”“跽谢始怿然。”丁未春，携诸孙归汝上，跪留者再，曰：“儿误矣，宁不念狐死首丘耶？”年八十，无病而卒。